U.K. (grupa)
Šis raksts ir par latviešu mūzikas grupu. Par citām jēdziena UK nozīmēm skatīt nozīmju atdalīšanas lapu. "U.K." ir latviešu mūzikas grupa, kuru 2005. gadā izveidoja divi grupas The Hobos dalībnieki — solists Rolands Ūdris un ģitārists Egons Kronbergs. Nosaukums "U.K." nozīmē "Ūdrītis & Kronbergs". Pagaidām vienīgais grupas albums iznāca 2005. gadā ar nosaukumu "K.U.", kas ir otrādi apgriezts grupas nosaukums. Populārākās šī albuma dziesmas bija "Pekinā ir auksti" un "Tirgus". Albumā tika iekļautas dziesmas ar tekstiem latviešu, krievu, baltkrievu, ķīniešu un čigānu valodā. 2005. gadā "U.K." ieguva divas Latvijas Mūzikas ierakstu gada balvas par albumu "K.U."(labākais pop albums) un dziesmu "Pekinā ir auksti" (labākā pop dziesma). 2007. gada nogalē "U.K" paziņoja par jauna albuma tapšanu, kā pirmo ierakstot dziesmu "Tūlīt sāksies" kopā ar dziedātāju Annu Lieckalniņu.